Villu Vane	Teie: 30.07.2025 nr 5.1-5/25/12630-1	
Transpordiamet	
	
 	Meie: 14.08.2025 nr 1-12/861 - 2	

	

	
Vastus ettepanekutele		

Austatud Villu Vane	

Esitame teile kavandatud meetmed liiklusohutuse parandamiseks.

Liiklusõnnetus nr 24-29 – Rannamäe tee
Investeeringute kavasse on planeeritud 2029–2030 vastava koha projekteerimine ja ehitus. Objektide kava ja prioriteetsuse määrab Tallinna Keskkonna- ja Kommunaalamet.
Tallinna Transpordiamet ei tegele joobes juhtimise järelevalvega. Nõustume ettepanekuga piirata kergliikurite rentimist joobes isikutele, kuid see nõue peaks olema sätestatud seaduses ja kehtima üleriigiliselt. Joobes juhtimise kontroll on teenusepakkuja, sõiduki omaniku või pädeva politseiametniku/abipolitseiniku ülesanne.
Tallinna Linnavalitsuse määruse „Majandustegevuse nõuded kergliikuri, pisimopeedi ja jalgratta rendile või üürile andmisele“ § 4 lg 5 kohaselt on reedeti ja laupäeviti ajavahemikus 21.00–07.00 kergliikurite suurim lubatud kiirus 17 km/h (v.a. Vanalinn, kus lubatud kiirus on 10 km/h). Soovitame jätta kehtima kiiruspiirang 17 km/h, kuid rakendada seda senise kahe päeva asemel seitsmel päeval nädalas ajavahemikus 21.00–07.00. 

Liiklusõnnetus nr 24-35 – Tartu mnt ja Torupilli otsa ristmik
Nõustume ettepanekuga pikendada ohutussaarel olevaid takistuselemente, et suunata jalakäijad ülekäigurajale. Teeme vastava ettepaneku Tallinna Keskkonna- ja Kommunaalametile.
Tulenevalt õnnetuse asjaoludest leiame siiski, et juhtum oli tõenäoliselt vältimatu, kuna jalakäija alustas teeületust keelava fooritulega. Seetõttu tuleks kaaluda ka meetmeid, mis leevendavad õnnetuste raskusastet, näiteks sõidukiiruse vähendamist.

Liiklusõnnetus nr 24-36 – Pärnamäe tee
Leiame, et väliskurvi kõrvale põrkepiirde paigaldamine ei vähendaks oluliselt liiklusõnnetuste raskusastet. Paikvaatluse käigus tuvastasime peamise probleemina kurvi ebapiisava tajutavatuse. Olukorra parendamiseks paigaldatakse liiklusmärgid 682 „Kurvisuund“ esimesel võimalusel, parendamaks liiklejate tajutavatust tee trajektoori osas.
Pärnamäe tee lõigul Randvere tee ja Astla tee vahel ei ole võimalik rajada teekünnist, kuna tänavalõiku kasutatakse raske kaubaveoliikluse jaoks. Sõiduteele markeeritakse piktogrammid 
ning paigaldatakse täiendavad liiklusmärgid, rõhutamaks suurima lubatud sõidukiirust 30 km/h. Samuti teostatakse mobiilset kiirusemõõtmist kõnealuses kohas ning vastavalt tulemustele kaalutakse kiirustabloo paigaldamist.

	
Lugupidamisega	

	
	
(allkirjastatud digitaalselt)	
Kristjan Järvan	
abilinnapea

	

	
Alisa Üksvärav
53532543 alisa.yksvarav@tallinnlv.ee